EUSKARA IKASTEKO LAGUNTZEN 2021-2022KO DEIALDIAREN OINARRIAK 

Lehenengoa. Deialdiaren xedea 

Deialdi honen xedea da 2021-2022 ikasturtean euskara ikasteko gastuak ordaintzen laguntzea, udako ikastaroak eta barnetegiak barne (joan-etorrien gastuak, mantenukoak eta ostatukoak izan ezik), euskararen egoera normalizatzeko eta, bereziki, hizkuntza horren ezagutza eta erabilera handitzeko. 

Bigarrena. Onuradunak 

Laguntza hauek eskatzeko ondoko betekizunak bete behar dira: 

a) Iruraiz-Gauna udalerrian erroldatuta egotea, bai ikasturte hasieran bai amaieran. 
b) Izena ematean 16 urte baino gehiago edukitzea. 
c) Helduen Alfabetatze eta Berreuskalduntzerako Erakundeak (HABE) onartutako euskaltegiren baten matrikulatuta egotea. Hala ez bada, aipatutako euskaltegietako matrikulak hartuko dira aintzat; hain zuzen ere, ezaugarri bertsuak dituen matrikularik garestiena. 
d) Barnetegiren baten ikasiz gero, aurreko betekizuna betetzea. Ikasketetarako baino ez da emango diru-laguntza; ostatua eta mantenua ikasleak ordainduko ditu. 
e) Hautatutako ikastaroa, gutxienez, euskalduntzeko edo alfabetatzeko urrats baten parekoa izan behar da. 
f) Gutxienez eskola orduen ehuneko 80ra joan behar da, edo ikastaroa gainditu. 

Hirugarrena. Agiriak eta eskaerak 

Eskatzaileek agiri hauek aurkeztu behar dituzte: 

a) Udalak egindako eskabide ofiziala. 
b) Eskatzailearen nortasun agiriaren kopia. 
c) Matrikula ordaindu dela egiaztatzen duen agiria, banketxeak emana. 
d) Ikastaroaren ezaugarriak jasotzen dituen euskaltegiaren agiria: ikasturtearen hasiera eta amaiera, asistentziari buruzko datuak, ikastaroa(k) gainditu izanaren egiaztagiria... 
e) Barnetegi batera joanez gero, euskaltegiaren ziurtagiria. Ziurtagiri horretan mantenu, ostatu eta irakaskuntza gastuak banan-banan zehaztuko dira. 
f) Langabezian egonez gero, hori egiaztatzeko ziurtagiria. 
g) Beste erakunde batzuek emandako laguntzen zenbatekoa egiaztatzen duen agiria. 

Laugarrena. Eskaerak aurkezteko epea eta tokia 

a) Eskaerak Iruraiz-Gaunako Udalaren bulegoetan aurkeztu behar dira, bertan ematen den inprimakian, eskatzen diren agiriekin batera, 2022ko urriaren 31 arte. 
b) Kreditu erabilgarria egonez gero, aztertu ahal izango dira epez kanpo aurkezten diren eskaerak. 

Bosgarrena. Aurrekontu kreditua eta diru-laguntzen zenbatekoa 

Deialdi honen babespean ematen diren laguntzak 2022eko aurrekontu orokorreko 335 480 000 diru-sailaren kredituari egotziko zaizkio. 

Diru-laguntzaren zenbatekoa ondokoen arabera zehaztuko da, betiere kontuan izanik aurrekontu kredituaren muga: 

a) Eskatzailea langabe egonez gero, matrikularen %100 jasoko du. Beti ere, araudian agertzen den diru-laguntza kopuru maximoa gainditzen ez badu. Hala balitz kopuru maximoa jasoko luke. 
b) Gainerakoek matrikula osoaren ehuneko 50 jasoko dute. Beti ere, araudian agertzen den diru-laguntza kopuru maximoa gainditzen ez badu. Hala balitz kopuru maximoa jasoko luke. 
c) Diru-laguntza kopuru maximoak ikasturteko 500 eurokoak izango dira. 
d) Eskatzaileek ikastaroaren iraupenaren % 40 baino gehiago lan eginez gero, laguntza % 50ekoa izango da. % 40 baino gutxiago lan eginez gero, langabetu moduan hartuko da eta % 100 jasoko du 
e) Eskatzaile batek lanaldi partzialeko kontratua edukiz gero , eta lanaldia % 40koa ( 40 ordu astean) baino txikiagoa bada langabetu bezala hartuko da eta matrikularen %100 jasoko du. Lanaldia % 40koa baino handiagoa bada matrikularen % 50 jasoko du. 
f) Beste erakunde batetik diru-laguntza eskuratuz gero, eta matrikula baino kopuru baino txikiagoa jasotzekotan, Udalak diferentzia luzatuko du, beti ere, araudian agertzen den diru-laguntza kopuru maximoa gainditzen ez badu . 

Baldin eta eskaera kopurua eta jasoko diren diru kopuruak direla-eta diru-laguntzen gehieneko zenbatekoak gutxitu behar badira aurrekontuan ezarritako partidara doitzeko, murrizketa proportzioan ezarriko zaie eskatzaile guztiei. 

Seigarrena. Bateragarritasuna beste diru-laguntza edo laguntza batzuekin 

Deialdi honen babesean emandako diru-laguntzak bateragarriak dira beste erakunde publiko edo pribatu batzuek helburu bererako ematen dituzten beste batzuekin, baldin eta diru-laguntzetan jasotakoa gastua baino gehiago ez bada. 

Euskara ikasteko bestelako laguntza edo diru-laguntzak eskatu badaitezke eskatu egin behar dira. 

Onuradunak xede bererako beste diru-laguntza edo laguntzaren bat lortzen badu, udalari jakinarazi behar dio. Beste laguntza batzuk jaso dituela eta horien zenbatekoa zein den jakin ondoren, udalak emango duen laguntza matrikularen kostuaren eta jaso diren gainerako laguntzen zenbatekoaren aldea izango da. 

Zazpigarrena. Onuradunen betebeharrak 

- Emandako laguntza onartzea eta eskatutako xederako erabiltzea. 
- Eskatutako ikastaroa edo ikastaroak egin izana egiaztatzea, baita laguntza jasotzeko ezarri diren betekizunak eta baldintzak bete izana ere. 
- Laguntzan eragina duten aldakuntza edo aldaketa guztiak idatziz jakinaraztea. 
- Iruraiz-Gaunako Udalak, Herri Kontuen Euskal Epaitegiak eta beste erakunde eskudunen batek eskatutako argibide oro ematea.
- Azaroaren 17ko 38/2003 Lege Orokorrak, diru-laguntzenak, eta Diru-laguntzen Udal Ordenantzak ezarritako betebeharrak betetzea. 

Zortzigarrena. Eskaerak aztertu eta ebaztea 

Euskara zerbitzua ematen duen teknikaria izango da organo izapidegilea, eta ofizioz egingo ditu ebazpen proposamenerako beharrezko jotzen dituen jarduera guztiak, datuak zehaztu, ezagutu eta egiaztatzeko, horien indarrez egin behar baita ebazpen proposamena. 

Iruraiz-Gaunako Udaleko alkatea da diru-laguntzak ebazteko organo eskuduna, eta frogagiriak aurkeztu ondoren ordainduko da emandako diru-laguntza osoa. 

Eskaeren ebazpena gehienez ere hiru hilabeteren barruan emango da, eskaerak aurkezteko epea amaitzen denetik aurrera. Epe hori igaro eta esanbidezko ebazpenik eman ez bada, eskaerari ezezkoa eman zaiola ulertuko da. Ebazpenak administrazio bidea agortuko du eta bertan haren aurka jar daitezkeen errekurtsoak azalduko dira. Ebazpena 39/2015 Legearen, administrazio prozedura erkiderenarena, arabera jakinaraziko da. 

Bederatzigarrena. Laguntza galtzea eta itzultzeko prozedura 

Onuradunek laguntza osoa edo zati bat gal dezakete, aurrez espedientea irekita, ondoko kasu hauetan: 

- Daturen bat faltsutu bada eskaeran edota eskatutako agirietan. 
- Laguntza erabili ez bada hura eman zen xede eta jardueretarako. 
- Bete ez bada ezarritako betebeharren bat. 

Hamargarrena. Errekurtsoak 

Deialdi honen aurka administrazioarekiko auzi errekurtsoa aurkeztu ahal izango da zuzenean Gasteizko administrazioarekiko auzien epaitegietan, bi hilabeteko epean, ALHAOn argitaratu eta hurrengo egunetik aurrera; edo, bestela, aukerako berraztertzeko errekurtsoa deialdi hau onartu duen organoari berari, hilabeteko epean, ALHAOn argitaratu eta hurrengo egunetik aurrera; azken horren esanbidezko nahiz ustezko ebazpenaren aurka, berriz, administrazioarekiko auzi errekurtsoa aurkeztu ahal izango da, Gasteizko administrazioarekiko auzien epaitegietan, bi hilabeteko epean, errekurtsoa ezesten duen ebazpena jakinarazten den egunaren hurrengotik aurrera, edo, ebazpena ustezkoa bada, sei hilabeteko epean, ustezko ebazpen hori gertatzen den egunaren hurrengotik aurrera. 

Hamaikagarrena. Bestelako xedapenak 

Oinarri hauek interpretatzean zalantzaren bat sortzen bada, Iruraiz-Gaunako Udalak ebatziko du.

